เปิดชื่อ 14 โรคร้าย! หมดสิทธิใช้ประกันสังคม
เช็คที่นี่! 10 โรคมะเร็งใช้สิทธิประกันสังคมรักษาได้ พร้อมเผยชื่อ 14 โรคร้ายเบิกไม่ได้
12 ก.ย. 2560

ผู้สื่อข่าวรายงานว่า เว็บไซต์ของสำนักงานประกันสังคม ระบุว่า กรณีการรักษาโรคมะเร็ง ตามประกาศคณะกรรมการการแพทย์ พ.ร.บ.ประกันสังคม พ.ศ.2533 เรื่อง หลักเกณฑ์และอัตราสำหรับประโยชน์ทดแทนในกรณีประสบอันตรายหรือเจ็บป่วยอันมิใช่เนื่องจากการทำงาน ประกาศ ณ วันที่ 30 ส.ค.56 ครอบคลุมการรักษาพยาบาลโรคมะเร็ง 10 ชนิดดังนี้ มะเร็งเต้านม โรคมะเร็งปากมดลูก โรคมะเร็งรังไข่ โรคมะเร็งโพรงจมูก โรคมะเร็งปอด
อีกทั้งโรคมะเร็งหลอดอาหาร โรคมะเร็งลำไส้ใหญ่และลำไส้ใหญ่ส่วนปลาย โรคมะเร็งตับและท่อน้ำดี โรคมะเร็งกระเพาะปัสสาวะ และโรคมะเร็งต่อมลูกหมาก
ทั้งนี้กรณีการรักษาโรคมะเร็งชนิดอื่นนอกเหนือจากที่กำหนดที่ต้องให้เคมีบำบัดหรือรังสีรักษา และหรือยารักษาโรคมะเร็งให้จ่ายค่ารักษาพยาบาลในรพ.ตามสิทธิเท่าที่จ่ายจริงตามความจำเป็นไม่เกิน 50000 บาทต่อรายต่อปี
ส่วนโรคและการบริการอื่นๆที่ไม่ใช่โรคมะเร็งที่ไม่สามารถใช้สิทธิจากกองทุนประกันสังคมมีดังนี้
1.โรคหรือการประสบอันตรายอันเนื่องจากการใช้สารเสพติดตามกฎหมายว่าด้วยยาเสพติด
2.โรคเดียวกันที่ต้องใช้ระยะเวลารักษาตัวในโรงพยาบาลประเภทคนไข้ใน 180 วัน ในหนึ่งปี ยกเว้น กรณีที่มีความจำเป็นตามดุลยพินิจของคณะกรรมการการแพทย์
3.การบำบัดทดแทนไตกรณีไตวายเรื้อรัง ยกเว้น กรณีไตวายเฉียบพลันที่มีระยะเวลารักษาไม่เกิน 60 วัน ให้มีสิทธิได้รับบริการทางการแพทย์ และกรณีเจ็บป่วยด้วยโรคไตวายเรื้อรังระยะสุดท้าย ให้สิทธิได้รับบริการทางการแพทย์ โดยการบำบัดทดแทนไตด้วยวิธีการฟอกเลือดด้วยเครื่องไตเทียม ด้วยวิธีล้างช่องท้องด้วย น้ำยาอย่างถาวร และด้วยวิธีปลูกถ่ายไต ตามหลักเกณฑ์เงื่อนไขและวิธีการปลูกถ่ายไต ตามหลักเกณฑ์เงื่อนไขและอัตราที่กำหนดในประกาศสำนักงานประกันสังคม
4.การกระทำใดๆ เพื่อความสวยงามโดยไม่มีข้อบ่งชี้ทางการแพทย์
5.การรักษาที่ยังอยู่ในระหว่างการค้นคว้าทดลอง
6.การรักษาภาวะมีบุตรยาก
7.การตรวจเนื้อเยื่อเพื่อการผ่าตัดเปลี่ยนอวัยวะ ยกเว้น การปลูกถ่ายไขกระดูก
8.การตรวจใดๆ ที่เกินความจำเป็นในการรักษาโรคนั้น
9.การผ่าตัดอวัยวะ ยกเว้น การปลูกถ่ายไขกระดูก ปลูกถ่ายไต การเปลี่ยนอวัยวะกระจกตาตามหลักเกณฑ์ที่กำหนด
10.การเปลี่ยนเพศ
11.การผสมเทียม
12.การบริการระหว่างรักษาตัวแบบพักฟื้น
13.ทันตกรรม ยกเว้น ถอนฟัน อุดฟัน ขูดหินปูน ผ่าฟันคุด และการใส่ฟันเทียมชนิดถอดได้ บางส่วน หรือทั้งปาก
14.แว่นตา